USA uurimisorganid peavad Venemaad peamiseks kahtlusaluseks juhtumis, kus USA diplomaadid on Kuubal ja Hiinas müstiliselt haigestunud, teatas NBC News.

NBC teatas viiele allikale viidates, et juhtumit uurivad agentuurid on sidekanalite pealtkuulamise käigus saanud tõendeid Moskva seotuse kohta, vahendas Reuters.

Samas pole tõendid piisavalt veenvad, et USA saaks avalikult Moskvat süüdistada.

FBI ei kommenteerinud NBC väiteid. USA valitsuse allikas ütles, et luureagentuurid meedia teateid ei kinnita.

USA ametnikud ütlesid juulis, et nad uurivad jätkuvalt USA Kuuba saatkonna töötajate terviseprobleeme ning ei tea, kes või mis on kummaliste haiguste taga. Esimest korda teatati haigestumistest 2016. aastal ning need on mõjutanud 26 ameeriklast.

USA välisministeeriumi pressiesindaja Heather Nauert ütles Reutersile, et siiani pole kindlaks tehtud, kes või mis rünnakute taga on.

Diplomaatide sümptomite hulgas on kuulmishäired, tinnitust kõrvus, peapööritus, peavalu ja väsimus. Välisministeeriumi ametnike sõnul vastavad need sümptomid kergele traumaatilisele ajukahjustusele.

Välisministeerium teatas juunis, et tõi Hiinast Guangzhoust koju mitu diplomaati, kuna nad kannatasid müstilise haiguse all, mis sarnanes ajukahjustusele.

Kuuma võimud, kes viivad läbi oma uurimist, on seotust eitanud.

USA usub, et diplomaatide vastu on kasutatud keerukaid elektromagnetilisi relvi, võimalik, et ka koos muude tehnoloogiatega.